**Ieteikumi projekta pieteikuma izstrādei**

**VKKF mērķprogrammas “Programmas “Latvijas skolas soma” satura radīšana” 2024. gada projektu konkursam**

**Konkursa mērķis**

Konkursa mērķis ir papildināt skolēniem domāto kultūras pieredžu klāstu ar jaunām radošām, mūsdienīgām, profesionāli veidotām klātienes, t. sk. mobilām, kultūras norisēm iekļaušanai programmā “Latvijas skolas soma”.

**Ņemiet vērā**

* Veidojot kultūras norises bērnu un jauniešu auditorijai, **svarīgi saglabāt tos pašus principus un kvalitātes kritērijus, kas būtiski jebkuram kultūras produktam** – lai tas sniedz māksliniecisku baudījumu, raisa emocijas, aicina domāt un runāt par personīgi un sabiedriski nozīmīgām tēmām; iedvesmo jauniem un radošiem meklējumiem;​ paplašina redzesloku, rada prieku un der atslodzei. Vienlaikus svarīgi, lai arī mākslinieki ir ieinteresēti meklēt atbildes uz izvēlēto jautājumu.
* Šī gada konkursā īpaši gaidām pieteikumus, kuru rezultātā radītās kultūras norises saturiski un/vai formas ziņā iepazīstinās ar **dizaina, arhitektūras, dejas, cirka** un **mūzikas** nozarēm un to izpausmēm Latvijā.
* Lai jūsu veidotā kultūras norise labāk atbilstu iecerētajam skolēnu vecumposmam un tajā aktuālajiem jautājumiem, t.sk., mācību saturam, iespēju robežās konsultējieties ar skolotājiem par savu ieceri un tās risinājumu. Vienlaikus atcerieties, ka **kultūras norisēm nav jābūt didaktiskām, tieši uz zināšanu pārbaudi vai apguvi vērstām.** Pedagogi, izvēloties atbilstošas metodes un sasaistot ar skolēnu personīgo pieredzi, izmantos programmā iekļautās kultūras norises kā mācību un audzināšanas darba resursu dažādās mācību satura jomās.
* **!** Atcerieties, ka projekta pieteikumu jūs rakstāt, lai saņemtu atbalstu skolēniem domātas **kultūras norises radīšanai**! Tajā skaidri jāizklāsta, kas būs projekta gaitā radītais produkts, ko **regulāri** un **ilgstoši** piedāvās skolēnu auditorijai.
* Projektā pieteiktā kultūras norise nevar tikt izrādīta vai reklamēta pirms projektu konkursa noslēguma, t. sk. nevar būt uzsākta biļešu tirdzniecība.
* Lūdzam pirms iesniegšanas pieteikumu rūpīgi pārlasīt vai iekopēt tekstus citā dokumentā, lai **pārbaudītu pareizrakstību un stila kļūdas**. Pavirši sagatavots pieteikums rada šaubas par iesniedzēja attieksmi pret šo konkursu.

**Svarīgi izvērtēt**

Aicinām pieteikumā maksimāli skaidri aprakstīt un pamatot iecerētās kultūras norises **vēstījumu** (kāpēc?), **saturu** (ko?), **formu** (kā?) un to savstarpējās attiecības.

**Pārdomājiet un īsi pamatojiet savu ieceri, t. sk.,**

* Kāpēc jūs veidojat šo KULTŪRAS norisi konkrētā vecuma skolēnu auditorijai?
* Ko jūs ar to gribat pateikt / kādus jautājumus aktualizēt?
* Vai un kāpēc skolēni par šo tēmu interesējas, varētu vai vajadzētu interesēties?

**Attiecībā uz saturu un formu, veidojiet norisi potenciālo auditoriju uzrunājošu; pārliecinieties, ka tā nav saturiski pārblīvēta vai ļoti vienkāršota. Tas attiecas arī uz interaktīvo iesaistes elementu izvēli.**

* Izvairieties no stereotipiem un neizdabājiet iedomātai gaumei (“viņiem tas patīk” – vairumā gadījumu tā nav taisnība)!
* Nedublējiet skolā notiekošo, nepārbaudiet un neatprasiet!
* Radiet iespēju IEPAZĪT un IZJUST kultūras norisi!
* Pārdomājiet norises noslēgumu un tālāko situāciju, t.sk., kādas varētu būt skolēnu izjūtas, ko norise mudinās pārdomāt vai saprast.

**Kāda būs kultūras norises forma un izmantotie izpausmes līdzekļi?**

Un tagad vēlreiz pārliecinieties, KĀ jūsu izveidotās norises vēstījums un saturs sasniegs bērnu un jauniešu uzmanību. Tā kā pēc pieciem programmas darbības gadiem jūs sastapsiet ievērojami pieredzējušākus kultūras patērētājus, nopietni jādomā par viņu vajadzībām.

* Kas no mākslinieciskās izpausmes līdzekļiem skolēniem varētu būt **pazīstams** un kas būs **jaunums**? Kā ar to iepazīstināsiet?
* Vai jaunradītajā kultūras norisē apvienosies **dažādu** **kultūras nozaru izpausmes līdzekļi**?
* Vai norisē izmantotie **interaktīvie elementi** (t. sk. līdzdarbošanās), ja tādi paredzēti, ir jēgpilni un rosina intelektuālo aktivitāti? Vai tā nav “viltus interaktivitāte” bez reālas pievienotās vērtības?
* Vai norisē lietotā **valoda** ir trāpīga, loģiska, piesaista uzmanību, bet nav pārspīlēti bērnišķīga vai necenšas atdarināt jauniešu lietoto slengu?
* Vai norises **ilgums** izvēlēts, ņemot vērā skolēnu vecumposmu, uzmanības noturību un skolas dienas ritmu (mobilajām norisēm)?
* Vai **telpas** iekārtojums, vietu skaits un izvietojums nodrošinās skatītājiem/klausītājiem maksimālu klātbūtnes izjūtu un pieredzes kvalitāti?

Atcerieties, ka trāpīgs, domāšanu rosinošs jautājums, laiks domāšanai un cieņpilna ikviena domu uzklausīšana (un klusēšanas respektēšana) ir daudz vērtīgākas refleksijas formas nekā darba lapas vai krustvārdu mīklas. Turklāt saruna ir dabai draudzīgāka.

**Vai turpmāk jaunā kultūras norise būs skolēniem regulāri pieejama?**

Projekta pieteikumā pārliecinoši aprakstiet, kā tiks nodrošināta kultūras norises regulāra pieejamība skolēnu auditorijai, t. sk.,

* Vai norise būs pieejama **darbdienās** un **skolas** **dienas** ietvaros visa mācību gada laikā?
* Vai iesaistītās radošās personas varēs **regulāri** nodrošināt norises pieejamību?
* Vai **scenogrāfija** un **tehniskais** **nodrošinājums** ir viegli pārvadājami un uzstādāmi, neprasot daudz laika? Vai to iespējams pielāgot dažādiem izrādīšanas apstākļiem (piemēram, telpas lielumam, nepieciešamībai aptumšot utt.)?

**Pirms iesniegšanas**

**Kad projekta pieteikums sagatavots, vēlreiz atbildiet sev uz šiem jautājumiem:**

* Vai projekta rezultātā izveidotā kultūras norise ietvers skaidru, mākslinieciskiem izteiksmes līdzekļiem izteiktu saturisko vēstījumu?
* Vai skolēni spēs uztvert **vēstījumu**, ziņu, ko vēlaties viņiem nodot?
* Vai norisē iekļautais saturs saistīts ar **aktualitātēm** noteikta vecuma bērnu vai jauniešu dzīvē, sabiedriski nozīmīgām norisēm un vērtībām? Par ko mudināsiet **domāt**, **diskutēt**, izzināt tālāk vai plašāk?
* Vai esat konsultējušies un/vai sadarbojušies ar konkrēto nozaru ekspertiem, muzejiem vai citām institūcijām, ja norises saturu veido vēsturisks materiāls vai cita specifiska informācija, lai nodrošinātu informācijas **drošticamību**.
* Pārliecinieties, ka **norisē nav zināšanu** pārbaude, nevajadzīga sacensība, cīņa par balvām un citas līdzīgas darbības, kam nav mākslinieciskas vērtības un kas skolēniem var radīt negatīvas izjūtas.
* Vai ir skaidri aprakstīts, ka radītā norise tiks regulāri piedāvāta skolēniem, nodrošinot iecerēto kvalitāti un pieteikto profesionāļu piedalīšanos?

Kāds vieds cilvēks reiz teicis: *“Bērni ir tādi paši cilvēki kā mēs, tikai mazāki”.*

Lai jums veicas izveidot kvalitatīvus, aizraujošus kultūras produktus šai prasīgajai un ļoti svarīgajai auditorijai – bērniem un jauniešiem. Jūsu radītās norises veidos viņos vēlmi pieredzēt vēl un vēl vai arī radīs negatīvu attieksmi pret kultūru. Lai piepildās tikai pirmais scenārijs!

**Plašāka informācija**

Vairāk par projektu iesniegšanas kārtību un vērtēšanas kritērijiem – VKKF mājaslapā <http://www.vkkf.lv/>. Projekta pieteikums jāiesniedz projektu pieteikumu sistēmā [https://kkf.kulturaskarte.lv](https://kkf.kulturaskarte.lv/).